Apple vil dæmpe stråling fra iPhone

Apple forbereder i øjeblikket en opdatering, der skal dæmpe den såkaldte SAR stråling fra iPhone 12. De franske myndigheder stoppede i sidste uge for alt salg af telefonen, da målinger havde vist, at strålingen overskrider de europæiske grænseværdier.

Specific Absorption Rate, SAR, er en værdi, der fortæller om den stråling, som kroppen udsættes for af elektroniske apparater.

Ifølge Reuters afviser Apple anklagerne og siger, at de høje værdier skyldes den franske målemetode. Den er anderledes end den, der benyttes i resten af EU. Alligevel er Apple gået i gang med at forberede en opdatering, der skal sænke strålingen fra de franske telefoner.

Herhjemme maner Sikkerhedsstyrelsen også til ro:

“Der er ikke på nuværende tidspunkt grund til at anse iPhone 12 som værende farlig at anvende,” skriver Sikkerhedsstyrelsen i et svar til Ritzau.

Frankrig indførte strammere SAR regler i 2020. Normalt måles strålingens effekt udelukkende på hoved og krop, men de nye franske regler inkluderer ekstremiteter såsom hænder. Og det var netop SAR-værdien ved hænderne, der dumpede i den franske test. Værdierne ved hoved og krop oversteg ikke grænseværdierne.

Apple vil dæmpe stråling fra iPhone